Aristarchos fra Samothrake
Aristarchos fra Samothrake var filolog og bibliotekar ved Museion i Alexandria 185-150 f.v.t. Hans hovedværk er en tekstkritisk kommenteret udgave af Homers værker. Udgaven, som kendes fra middelalderlige Homer-håndskrifter, viser et højt udviklet kritisk noteapparat, hvor Aristarchos, inspireret af bl.a. Zenodotos og Aristofanes fra Byzans, ved margentegn angiver læsemåder, som forkastes eller uddybes. Det er hans opfattelse, at Homer skal forstås ud fra teksten selv, og han afviser helt den ellers populære allegoriske fortolkningsmodel.